Motorfietsdiewe weer bedrywig, maan Baaise polisie | Netwerk24
All Black Caleb op Kiwi-wenslysie vir Spele
Hy was verlede jaar verwoestend met die bal in die hand vir die All Blacks.
Deur Cara-Lee Dorfling 21 April 2021 14:45
Minstens 11 motorfietse is sedert Januarie oor die metro heen gesteel.
Volgens die polisie het die gesteelde motorfietse 'n waarde van tussen R110 000 en R150 000 elk.
Kol. Priscilla Naidu, polisiewoordvoerder, sê Humewood, Mountweg, Walmer en Kabegapark is van die brandpunte.
'n Skermgreep wys hoe 'n BMW-motorfiets in November 2019 binne 'n minuut deur drie rowers by 'n huis in Walmer in die Nelson Mandelabaai-metro gesteel is. Die polisie het vandeesweek gewaarsku dat 'n toename in motorfietsdiefstalsake in die metro ervaar word.
Die motorfietsdiewe het 'n soortgelyke modus operandi, wat daarop dui dat dit moontlik 'n sindikaat is. In die meeste gevalle word toegang tot die motorfietse by huise verkry deur elektriese hekke op te lig, waarna die motorfiets uit die erf gestoot en op 'n sleepwa of bakkie weggery word.
Naidu sê daar is ook gevalle waar motorhuise se deure oopgebreek is om by die motorfiets uit te kom.
In 2019 het verskeie woonbuurte in die metro ook onder motorfietsdiewe deurgeloop.
In die een geval het 'n BMW-motorfietseienaar van Walmer op sy kringtelevisiemateriaal gesien hoe drie mans binne 45 sekondes sy elektriese hek se motor breek en sy motorfiets wegstoot.
Handelaars is ook geteiken.
Naidu sê motorfietseienaars moet hul veiligheidsmaatreëls verskerp. Sy sê dit is belangrik om 'n opsporingstoestel in die motorfiets te laat installeer en om nie die sleutel in die motorfiets of motorhuis te los nie. Wees ook op die uitkyk vir vreemde bakkies of bussies wat in woonbuurte rondry.
Enigeen wat inligting het wat die polisie in hul ondersoek na die motorfietsdiefstalsake kan help, kan speursers. Nelia Carr by 083 226 8520 bel.